b'\n_START_ARTICLE_\nGeorge Constantinescu\n_START_SECTION_\nDate generale\n_START_PARAGRAPH_\nA pus baza teoriei sonicit\xc4\x83\xc8\x9bii care permite folosirea compresibilit\xc4\x83\xc8\x9bii lichidelor (sau fluidelor \xc3\xaen general) pentru a transmite putere prin vibra\xc8\x9bii (oscila\xc8\x9bii), prin folosirea modelelor matematice existente \xc3\xaen domeniul electricit\xc4\x83\xc8\x9bii. Compresibilitatea lichidelor este \xc3\xaen general ignorat\xc4\x83 \xc3\xaen manualele de fizic\xc4\x83 deoarece pentru majoritatea aplica\xc8\x9biilor practice efectul lor este neglijabil iar complexitatea includerii lor ar fi prea mare pentru efectul minor pe care \xc3\xael au. I-au fost refuzate primele brevete in America deoarece conducerea institutului de patente a considerat nerealizabile inventiile tocmai datorita teoriei incompresibilitatii lichidelor ._NEWLINE_A aplicat teoria sonicit\xc4\x83\xc8\x9bii \xc3\xaen dezvoltarea mai multor inven\xc8\x9bii: motorul sonic, pompa sonic\xc4\x83, ciocanul sonic \xc8\x99i altele. Printre alte realiz\xc4\x83ri ale sale se mai num\xc4\x83r\xc4\x83 \xc8\x99i un dispozitiv de tragere printre palele elicei indiferent de tura\xc8\x9bia acesteia \xc8\x99i primul schimb\xc4\x83tor de viteze automat. A participat activ la construc\xc8\x9bia de avioane engleze\xc8\x99ti, tip Bristol, \xc3\xaenainte de Primul R\xc4\x83zboi Mondial. \xc3\x8en acest context, la 29 martie 1920, renumitul ziar "The Times" publica: "Vice Mare\xc8\x99alul Sir John Maitland a prezidat s\xc3\xa2mb\xc4\x83t\xc4\x83 o prelegere a domnului Gogu Constatinescu \xc3\xaen Sonicitate (transmiterea puterii prin vibra\xc8\x9bii), dat\xc4\x83 la Politehnic\xc4\x83, sub auspiciile unei serii de prelegeri pentru profesori ai Consiliului \xc8\x9ainutului Londrei. Sir John Maitland a spus c\xc4\x83 datorit\xc4\x83 d-lui Constatinescu \xc8\x99i dispozitivului de tragere pe care l-a inventat, noi am de\xc8\x9binut suprema\xc8\x9bia peste germani \xc3\xaen aer, a\xc8\x99a cum am f\xc4\x83cut-o"._NEWLINE_A fost printre primii care a folosit betonul-armat \xc3\xaen construc\xc8\x9bia cl\xc4\x83dirilor din Rom\xc3\xa2nia - printre cl\xc4\x83dirile construite de acesta: Cazinoul din Constan\xc8\x9ba, Castelul de ap\xc4\x83 de la Peri\xc8\x99, podurile de peste r\xc3\xa2ul Siret de la Adjud, R\xc4\x83c\xc4\x83t\xc4\x83u, Roman,  Palatul Patriarhiei, Hotelul Ath\xc3\xa9n\xc3\xa9e Palace, Marea Moschee din Constan\xc8\x9ba (Moscheea Carol I)._NEWLINE_\xc3\x8en contul lui Gogu Constatinescu figureaz\xc4\x83 circa 400 de brevete de inven\xc8\x9bie, parte patentate \xc3\xaen SUA, Danemarca, Elve\xc8\x9bia, Austria, Germania, Marea Britanie, Fran\xc8\x9ba, Rom\xc3\xa2nia etc., precum \xc8\x99i altele, care nu au fost niciodat\xc4\x83 publicate. Un mic calcul ne arat\xc4\x83 c\xc4\x83 de la apari\xc8\x9bia primei inven\xc8\x9bii (1907), p\xc3\xa2n\xc4\x83 la data trecerii \xc3\xaen eternitate (1965), a fost realizat c\xc3\xa2te un brevet la mai pu\xc8\x9bin de 2 luni ._NEWLINE_Cu toate c\xc4\x83 opera lui Gogu Constatinescu este de o valoare inestimabil\xc4\x83, ea nu a fost cunoscut\xc4\x83 \xc3\xaendeajuns, \xc3\xaen bun\xc4\x83 parte datorit\xc4\x83 caracterului secret dat de utiliz\xc4\x83rile preponderent militare, iar pe de alt\xc4\x83 parte pu\xc8\x9binelor publica\xc8\x9bii referitoare la aceasta. Astfel, primul volum publicat \xc3\xaen 1918 la Londra, \xc3\xaentr-un num\xc4\x83r limitat de exemplare, a fost declarat secret de c\xc4\x83tre guvernul Marii Britanii, din cauza explica\xc8\x9biilor pe care le avea noua teorie \xc3\xaen domeniul armelor \xc8\x99i mijloacelor de r\xc4\x83zboi._NEWLINE_Cu ocazia \xc3\xaemplinirii a 125 de ani de la na\xc8\x99terea ilustrului nostru compatriot, s-a \xc3\xaencercat umplerea golului de informare privind realiz\xc4\x83rile sale prin apari\xc8\x9bia a trei lucr\xc4\x83ri semnificative:\xe2\x80\x9eInventeurs de genie. Gogu Constantinescu.\xe2\x80\x9d, Editura Mediamira, Cluj-Napoca 2006, \xe2\x80\x9eTratat de Teoria Sonicit\xc4\x83\xc8\x9bii\xe2\x80\x9d, (600 pagini) \xc8\x99i \xe2\x80\x9eIntegrala Inven\xc8\x9biilor\xe2\x80\x9d (4 volume, peste 2000 pagini), Editura Performantica a Institutului Na\xc8\x9bional de Inventic\xc4\x83, Ia\xc8\x99i 2006 (lucr\xc4\x83ri ap\xc4\x83rute cu sprijinul Autorit\xc4\x83\xc8\x9bii Na\xc8\x9bionale pentru Cercetare \xc8\x98tiin\xc8\x9bific\xc4\x83)._NEWLINE_Recunoa\xc8\x99terea lui Gogu Constantinescu pe plan interna\xc8\x9bional este atestat\xc4\x83 printr-un tablou publicat de revista britanic\xc4\x83 \xe2\x80\x9eThe Graphic\xe2\x80\x9d \xc3\xaen anul 1926, \xc3\xaen care sunt prezentate ilustre personalit\xc4\x83\xc8\x9bi \xc8\x99tiin\xc8\x9bifice ale vremii, \xc3\xaencep\xc3\xa2nd cu Einstein, Edison, Kelvin, Gogu Constantinescu (primul pe r\xc3\xa2ndul al doilea), Rutherford, Marie Curie etc.'